Držitelia povolení budú môcť podľa Telekomunikačného úradu poskytovať služby nezávisle od siete spoločnosti Slovak Telecom a zároveň budú môcť poskytnúť ďalším operátorom napríklad "poslednú míľu".
Telekomunikačný úrad SR (TÚ) udelil individuálne povolenie na používanie frekvencií v pásme 3,5 GHz alternatívnym operátorom Amtel Slovensko, s.r.o., GlobalTel a.s., Telenor Networks, a.s. a WiMax telecom Slovakia s.r.o. Keďže sa spoločnosti Amtel Slovensko a GlobalTel vzdali možnosti podať opravný prostriedok, ich povolenia nadobudli právoplatnosť. Telenor Networks a WiMax telecom Slovakia môžu podať voči rozhodnutiu úradu do 15 dní rozklad, po uplynutí uvedenej lehoty však bude rozhodnutie právoplatné.
Operátori potom budú môcť v danom pásme zriadiť pevné bezdrôtové pripojenie (FWA), ktoré sa najčastejšie využíva na poskytovanie bezdrôtového prístupu na internet a firmám tak umožní najmä prienik do segmentu malých aj bytových zákazníkov.
"TÚ udelil povolenia na základe poradia účastníkov výberového konania, ktoré určila výberová komisia v zmysle hodnotiacich kritérií stanovených vo výzve, pričom poradie účastníkov je pre úrad záväzné," uviedol hovorca úradu Roman Vavro. Úspešní účastníci výberového konania na pridelenie frekvencií si 26. júla tohto roka zároveň vyberali frekvenčné bloky, ktoré úrad následne zapísal do individuálneho povolenia. Ako prvý si podľa poradia účastníkov vyberal frekvenčný blok Amtel Slovensko, ktorý sa umiestnil vo výberovom konaní na prvom mieste. Druhý si vyberal zo zostávajúcich frekvenčných blokov GlobalTel, následne Telenor Networks a posledný ostal firme WiMax telecom.
"Držitelia povolení budú môcť poskytovať služby nezávisle od siete spoločnosti Slovak Telecom a zároveň budú môcť poskytnúť ďalším operátorom aj poslednú míľu," dodal ďalej hovorca TÚ. Tento spôsob riešenia by tak mohol byť do určitej miery alternatívou voči účastníckemu vedeniu spoločnosti Slovak Telecom.
"Posledná míľa" je spojenie medzi koncovým užívateľom a ústredňou operátora. Výhodou FWA sú aj podstatne nižšie investičné náklady na jeho inštaláciu v porovnaní s inými formami, ďalej rýchlosť inštalácie a možnosť pružne reagovať na aktuálne potreby zákazníkov. Najmä alternatívnym operátorom dáva možnosť získať prístup priamo až k zákazníkovi bez potreby prenajímania si infraštruktúry.
Za pridelenie frekvencií by mali firmy podľa podmienok súťaže, ktorú vyhlásil TÚ v apríli, zaplatiť minimálne 5 mil. Sk. "V prípade, že v súťaži ponúkli viac, zaplatia ponúknutú sumu," uviedol po vyhlásení výsledkov tendra Vavro, konkrétne sumy ponúknuté víťaznými uchádzačmi však zatiaľ úrad nezverejnil.
(C) 2005, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto obrazovky bez predchádzajúceho písomného súhlasu SITA a.s. a uvedených agentúr je výslovne zakázané.